রাস্তায় বেরিয়ে হর্ন বাজানোর আগে এবার সাবধান। কারণ, আপনার বেমক্কা হর্ন বাজানোর অভ্যাস আপনাকে বিপাকে ফেলতে পারে। এর জন্য পকেট থেকে বেশ কিছু টাকা গচ্চাও যেতে পারে আপনার। 
রাস্তায় গাড়িওয়ালাদের তারস্বরে হর্ন বাজানোর প্রবণতা দিন দিন বেড়েই চলেছে। শব্দ দূষণের মাত্রা এতটাই বৃদ্ধি পেয়েছে যে পরিবেশবিদরা এই নিয়ে তীব্র প্রতিবাদ জানিয়েছেন। এই পরিস্থিতি নিয়ন্ত্রণে তাই কড়া আইন আনতে চলেছে কেন্দ্র। সমস্ত রাজ্যের পরিবহণ মন্ত্রীরা এই আইন তৈরির ব্যাপারে সায় দিয়েছে, এমনকী, ঠিক করা গিয়েছে আইন ভাঙলে জরিমানার অঙ্কও। খুব শিগগিরি কেন্দ্রীয় সড়ক ও পরিবহণ মন্ত্রক এই নিয়ে আইন প্রণয়ন করতে চলেছে। 

ঠিক হয়েছে, রাস্তায় অযথা হর্ন বাজালে প্রথমে ৫০০ টাকা জরিমানা হবে। ওই ব্যক্তি যদি ফের বেমক্কা হর্ন বাজিয়ে আইন ভাঙেন তাহলে ১ হাজার টাকা জরিমানা হবে। 
গাড়ি মালিকরা     ‘এয়ার হর্ন’ বা ‘মাল্টিপল হর্ন’ লাগালে ৫ হাজার জরিমানা দিতে হবে। আর যে সব গাড়ির ডিলার বা গ্যারেজ মালিক এইসব হর্ন লাগাবেন তাঁদের অন্তত ১ লক্ষ টাকা করে জরিমানা দিতে হবে।